ครม.อนุมัติมาตรการอั่งเปา รณรงค์คนไทยลดใช้เงินสด คืนภาษีมูลค่าเพิ่ม(VAT) ร้อยละ 5
ครม.อนุมัติมาตรการอั่งเปา รณรงค์คนไทยลดใช้เงินสดคืนภาษีมูลค่าเพิ่ม(VAT) ร้อยละ 5 ช้อปปิ้งผ่านบัตรเดบิตวงเงินไม่เกิน 20,000 บาทระหว่างวันที่ 1-15 ก.พ.2561

นายพุทธิพงษ์ ปุณณกันต์ โฆษกประจำสำนักนายกรัฐมนตรี แถลงผลการประชุมคณะรัฐมนตรีว่า ที่ประชุมมีมติเห็นชอบมาตรการคืนภาษีมูลค่าเพิ่ม (VAT) ในอัตราร้อยละ 5 สำหรับการใช้จ่ายในช่วงวันที่ 1-15 ก.พ. 2562 เพื่อเป็นของขวัญวันตรุษจีนให้กับประชาชนทั่วไป ที่ใช้จ่ายผ่านบัตรเดบิตและลงทะเบียนพร้อมเพย์ ที่ซื้อสินค้าและบริการ ไม่รวมสินค้าที่ต้องเสียภาษีสรรพสามิต อาทิ เหล้า บุหรี่ โดยมีวงเงินการซื้อสูงสุดไม่เกิน 20,000 บาท จะได้รับการโอนเงินคืนผ่านระบบพร้อมเพย์จำนวน 1,000 บาท 
ซึ่งมาตรการดังกล่าวเป็นการส่งเสริมระบบการชำระเงินอิเล็กทรอนิกส์ของรัฐบาลและยังเป็นการใช้เงินปัจจุบัน ไม่ใช่เงินอนาคตและผลประโยชน์จะตกกับคนไทยที่ไม่ใช่ต่างชาติที่เป็นตัวกลางชำระเงินบัตรเครดิตด้วย

ทั้งนี้คาดว่ามาตรการดังกล่าวจะทำให้รัฐบาลสูญเสียรายได้จากการจัดเก็บภาษีราว 9,240 ล้านบาท โดยข้อมูลจากธนาคารแห่งประเทศไทย (ธปท.) ณ ปัจจุบันมีจำนวนผู้ลงทะเบียน prompt pay อยู่ที่ 39 ล้านคน ผูกกับบัตรประชาชน 26.7 ล้านคน และผูกกับหมายเลขมือถือ 12.3 ล้านคน